1. ปัจจัยความเสี่ยง

1.1 ปัจจัยความเสี่ยงในการประกอบธุรกิจ

 ความเสี่ยงเกี่ยวกับการเปิดเสรีธุรกิจโทรคมนาคม

การเปิดเสรีธุรกิจโทรคมนาคมตามพันธะสัญญาที่ประเทศสมาชิกได้ให้ไว้กับองค์การการค้าโลก
(“WTO”) ในปี 2549 นั้น
ทำให้ประเทศไทยซึ่งเป็นหนึ่งในสมาชิกดังกล่าวต้องดำเนินการแก้ไขกฎหมาย
กฎเกณฑ์และระเบียบข้อบังคับต่างๆที่เกี่ยวข้องกับการประกอบธุรกิจโทรคมนาคมเพื่อให้สอดคล้องกับวัตถุประสงค์ที่ต้องการให้เกิดการแข่งขันอย่างเสรีและเป็นธรรม
อาทิ การจัดตั้งคณะกรรมการกำกับดูแลการประกอบกิจการโทรคมนาคมแห่งชาติ (“กทช.”)
ขึ้นมาทำหน้าที่แทนหน่วยงานของภาครัฐเพื่อทำหน้าที่เป็นทั้งผู้ให้บริการและผู้กำกับดูแล
การยกเลิกกฎหมายที่เกี่ยวข้องกับการผูกขาดโดยภาครัฐ
การแปรรูปการสื่อสารแห่งประเทศไทยเป็นบริษัท กสท โทรคมนาคม จำกัด (มหาชน) (“กสท”)
การแปรสภาพองค์การโทรศัพท์แห่งประเทศไทยเป็นบริษัท ทศท คอร์ปอเรชั่น จำกัด (มหาชน)
(“ทศท”) เพื่อให้บริการเช่นเดียวกับภาคเอกชน และการแปรสัญญาร่วมการงานและสัมปทานต่างๆ
กับหน่วยงานภาครัฐเพื่อให้เกิดการแข่งขันที่เท่าเทียมกัน ทั้งนี้
ภายหลังการเปิดเสรีธุรกิจโทรคมนาคมแล้ว อาจจะส่งผลกระทบต่อบริษัท ดังนี้

- มีผู้ประกอบการรายใหม่เกิดขึ้น ทั้งบริษัทขนาดเล็กที่พอมีศักยภาพ
และบริษัทมหาชนซึ่งเกิดจากการแปรสภาพรัฐวิสาหกิจเพื่อประกอบธุรกิจโทรคมนาคม
หรือบริษัทต่างชาติที่มีฐานเงินทุนสูงและมีเทคโนโลยีที่ทันสมัยเข้ามาลงทุนในธุรกิจนี้ทั้งทางตรงและทางอ้อม
ไม่ว่าจะเป็นในฐานะผู้ให้บริการหรือผู้จัดจำหน่ายอุปกรณ์โทรคมนาคม
ซึ่งจะส่งผลให้เกิดการแข่งขันสูงขึ้น

- คู่แข่งขันที่มีพันธมิตรหรือมีผู้ถือหุ้นเป็นต่างชาติสามารถจะนำเงินทุน ระบบเทคโนโลยีที่ทันสมัย
บุคลากรที่มีคุณภาพและความชำนาญในด้านเทคโนโลยีใหม่ๆ มาให้บริการได้
ซึ่งอาจส่งผลให้บริษัทต้องปรับตัวในด้านการจัดหาเงินทุน เทคโนโลยีใหม่
และการพัฒนาบุคลากรให้มีความเชี่ยวชาญในระบบเทคโนโลยีใหม่ๆ นั้นด้วย

-
ส่วนแบ่งการตลาดการดำเนินธุรกิจโทรคมนาคมลดลงเนื่องจากการแข่งขันที่รุนแรงและการนำระบบเทคโนโลยีที่ทันสมัยใหม่ๆเข้ามาโดยคู่แข่งขันที่เงินทุนสูง

อย่างไรก็ตาม หากบริษัทสามารถปฏิบัติได้ตามผลสำเร็จของแผนฟื้นฟูกิจการ
จะทำให้บริษัทมีภาระการจ่ายชำระหนี้เงินต้นและดอกเบี้ยจ่ายลดลงอย่างมาก
อีกทั้งทำให้บริษัทมีศักยภาพการดำเนินธุรกิจและมีผลประกอบการที่ดีขึ้น
และยังจะส่งผลให้บริษัทสามารถระดมเงินทุนมาขยายธุรกิจเพื่อรองรับการแข่งขันในอนาคต ดังนั้น
บริษัทจึงได้เตรียมแผนการดำเนินธุรกิจไว้รองรับสถานการณ์ดังกล่าวโดยเน้นการสร้างธุรกิจใหม่เพื่อกระจายความเสี่ยงจากการแข่งขัน
การใช้กลยุทธ์ทางการตลาดโดยเพิ่มความพอใจให้แก่ลูกค้ามากขึ้นทั้งทางด้านสินค้าและบริการ
การสร้างความสัมพันธ์กับกลุ่มลูกค้า การพัฒนาบุคลากรให้มีความชำนาญ
การจัดระบบการบริหารจัดการให้มีประสิทธิภาพและการเจรจาหาผู้ร่วมลงทุนต่างชาติเพื่อเพิ่มศักยภาพในการลงทุน
เป็นต้น ซึ่งบริษัทได้สะสมประสบการณ์ในการดำเนินงานธุรกิจนี้มาเป็นเวลายาวนานถึง 20 ปี
จึงมีฐานลูกค้ากว้างขวางและมีชื่อเสียงเป็นที่ยอมรับโดยทั่วไปจึงเป็นโอกาสดีที่จะเพิ่มธุรกิจใหม่ๆเพื่อเพิ่มความสามารถในการแข่งขันกับบริษัทคู่แข่งขันอื่น

  ความเสี่ยงในการแปรรูปสัญญาสัมปทาน

ในขั้นตอนของการเปิดเสรีโทรคมนาคมเพื่อให้เกิดการแข่งขันโดยเสรีและเท่าเทียมกันตามที่ได้กล่าวไว้ข้างต้นนั้น
จะต้องผ่านกระบวนการแปรสัญญาสัมปทานที่หน่วยงานของรัฐได้ทำไว้กับบริษัทเอกชนผู้ให้บริการ
เพื่อให้ผู้ประกอบการทั้งรายใหม่และรายเดิมแข่งขันกันได้โดยไม่มีความได้เปรียบเสียเปรียบ
โดยมีประเด็นหลักๆ ได้แก่ เรื่อง การแบ่งรายได้ให้กับรัฐตามสัญญาร่วมการงาน
การโอนทรัพย์สินระหว่างผู้รับและผู้ให้สัมปทาน และอื่นๆ
ซึ่งรัฐบาลได้เริ่มดำเนินการตามข้อเสนอของกระทรวงเทคโนโลยีสารสนเทศและการสื่อสารแล้ว
โดยการเก็บภาษีสรรพสามิตแทนค่าสัมปทานส่วนหนึ่งตั้งแต่ปลายเดือนมกราคม 2546 เป็นต้นมา
ส่วนที่เหลือให้คู่สัญญาเจรจาตกลงกัน
โดยการเก็บภาษีสรรพสามิตนี้ได้ให้ความสำคัญกับการบริการโทรศัพท์เคลื่อนที่และโทรศัพท์พื้นฐานเป็นสำคัญ
ในขณะที่การแปรสัญญาสัมปทานอื่นๆ ถูกจัดความสำคัญไว้ในลำดับหลัง
เนื่องจากมีผลต่อการแข่งขันน้อยซึ่งบริษัทมีบริษัทย่อย 3
บริษัทที่ดำเนินธุรกิจด้านงานสัมปทานในการให้บริการสื่อสารโทรคมนาคมที่จะต้องแปรสัญญาร่วมการงานกับหน่วยงานของรัฐ
โดยการแปรสัญญาร่วมการงานดังกล่าวอาจส่งผลกระทบต่อบริษัท ดังนี้

- ส่วนแบ่งรายได้ที่เกิดจากการแปรสัญญาสัมปทานซึ่งจะต้องชำระให้แก่ผู้ให้สัมปทาน

- ค่าต่อเชื่อมโครงข่าย ค่าใบอนุญาต และค่าธรรมเนียมต่างๆ ที่จะต้องชำระให้แก่ กทช.

- การเช่าหรือซื้อทรัพย์สินคืนจากผู้ให้สัมปทานเพื่อให้บริการต่อจนสิ้นอายุสัญญา

จากปัจจัยต่างๆ ที่กล่าวมาข้างต้น
ในกรณีเกิดการแปรสัญญาร่วมการงานแล้วมีการกำหนดสัญญาที่ด้อยไปกว่าเดิม เช่น
การกำหนดส่วนแบ่งรายได้ลดลง หรือกำหนดค่าต่อเชื่อมโครงข่าย ค่าใบอนุญาต
และค่าธรรมเนียมต่างๆ สูงขึ้น หรือไม่ได้การต่ออายุสัมปทาน
จะส่งผลให้บริษัทอาจมีผลการดำเนินงานที่ลดลงตามไปด้วยโดยผลกระทบดังกล่าวจะขึ้นอยู่กับเงื่อนไขการชดเชยผลประโยชน์ระหว่างกันตามที่คู่สัญญาจะตกลงกัน
ซึ่งจะต้องตั้งอยู่บนพื้นฐานของความยุติธรรมและสมเหตุสมผลภายใต้การกำกับดูแลของคณะอนุกรรมการศึกษาการแปรสัญญากิจการร่วมการงานด้านโทรคมนาคม
(“กปส.”) อย่างไรก็ตาม โดยหลักการแล้วหากมีการเจรจาที่จะตกลงแปรสัญญาสัมปทาน
ก็จะอยู่บนพื้นฐานที่คู่สัญญาทั้ง 2 ฝ่าย จะตกลงยินยอมด้วยความเป็นธรรม
เพื่อมิให้เกิดการได้เปรียบเสียเปรียบ ดังนั้น อาจเป็นไปได้ที่ฝ่ายหนึ่งฝ่ายใด
จะมีการชดเชยผลประโยชน์อันพึงได้รับ

นอกจากรูปแบบในการแปรสัญญาสัมปทานที่ยังไม่มีความชัดเจนแล้ว
ในการจัดตั้งหน่วยงานที่เข้ามารับผิดชอบในการแปรสัญญาสัมปทานนั้นยังไม่มีความแน่นอนว่าจะสามารถจัดตั้งได้เมื่อใด
โดยเมื่อวันที่ 10 มกราคม 2546
ตุลาการศาลปกครองสูงสุดได้ยืนยันคำตัดสินตามศาลปกครองชั้นต้นโดยให้ยกเลิกกระบวนการสรรหาผู้มีสิทธิรับเลือกเป็นคณะกรรมการกำกับดูแลการประกอบกิจการโทรคมนาคมแห่งชาติ
(กทช.) ทั้ง 14 รายนั้น คาดว่าจะทำให้การจัดตั้ง กทช. ยืดเยื้อไปอีกระยะหนึ่ง
ซึ่งอาจส่งผลให้ผู้ประกอบธุรกิจโทรคมนาคมมีความเสี่ยงเกี่ยวกับการกำหนดทิศทางของธุรกิจเนื่องจากไม่ทราบรายละเอียด
กฎและกติกาของกิจการโทรคมนาคมสำหรับใช้เป็นแนวปฏิบัติ
รวมทั้งรายละเอียดของการออกใบอนุญาตในอนาคต
และอาจส่งผลกระทบต่อบริษัทที่ทำให้ไม่สามารถกำหนดทิศทางการดำเนินงานที่ชัดเจนได้
อีกทั้งยังส่งผลให้นักลงทุนส่วนใหญ่ลังเลที่จะเข้ามาร่วมลงทุนอีกด้วย

อย่างไรก็ตาม บริษัทและผู้ประกอบการธุรกิจด้านสื่อสารโทรคมนาคมรายอื่นๆ
ต่างพยายามผลักดันและเสนอแนวทางแก่ภาครัฐเพื่อให้มีกรอบหรือแนวทางในการแปรสัญญาร่วมการงานกิจการโทรคมนาคมที่ชัดเจน
เสมอภาคและเท่าเทียมกันในด้านการแข่งขันโดยเร็ว
เพื่อให้ผู้ประกอบการธุรกิจโทรคมนาคมสามารถกำหนดทิศทางการดำเนินธุรกิจได้และสามารถเพิ่มการลงทุนได้โดยมีผลตอบแทนการลงทุนที่ชัดเจน
ทั้งนี้ ปัจจุบันความคืบหน้าในการจัดตั้งคณะกรรมการกทช.
อยู่ในขั้นตอนของการรับสมัครและกลั่นกรองคุณสมบัติของผู้สมัครเพื่อคัดสรรผู้สมควรได้รับการเสนอชื่อเข้าเป็นกทช.
จำนวน 14 คน เพื่อเสนอต่อที่ประชุมคณะวุฒิสภาให้เป็นผู้คัดเลือกคณะกรรมการ กทช.
ชุดใหม่ให้เหลือเพียง 7 ท่าน ซึ่งบริษัทคาดว่ากระบวนการดังกล่าวจะแล้วเสร็จภายในปี 2547

  ความเสี่ยงอันเกี่ยวเนื่องกับการเปลี่ยนแปลงทางเทคโนโลยี

ในธุรกิจด้านสื่อสารโทรคมนาคม
ผู้ผลิตอุปกรณ์ที่เกี่ยวข้องกับเทคโนโลยีในต่างประเทศมีความพยายามที่จะพัฒนา
หรือสร้างสรรค์สิ่งประดิษฐ์ใหม่ๆ ให้สอดคล้องกับความต้องการของตลาดอยู่ตลอดเวลา
ทำให้เกิดการเปลี่ยนแปลงทางเทคโนโลยีอย่างต่อเนื่องและเกิดความเสี่ยงในด้านการพัฒนาผลิตภัณฑ์หรือบริการใหม่ๆ
ให้ทันต่อการเปลี่ยนแปลงรวมถึงการหยุดการพัฒนาหรือยกเลิกการผลิตอุปกรณ์รุ่นเก่าที่บริษัทเป็นคู่ค้า
จึงทำให้บริษัทอาจได้รับผลกระทบจากการที่จะต้องลงทุนจัดหาอุปกรณ์รุ่นใหม่ๆ
เพิ่มขึ้นเพื่อให้ตรงกับความต้องการของตลาด
และต้องลงทุนพัฒนาบุคลากรเพื่อรองรับกับเทคโนโลยีที่เปลี่ยนแปลงไป
อีกทั้งต้องจัดหาอุปกรณ์รุ่นเก่าที่บริษัทเป็นคู่ค้าเพื่อให้สามารถบริการลูกค้าของบริษัทได้อย่างต่อเนื่อง
แต่ในการพัฒนาหรือปรับปรุงเทคโนโลยีหรือบุคลากรเพื่อให้คงไว้ซึ่งศักยภาพในการแข่งขันนั้นมีความจำเป็นที่จะต้องใช้เงินลงทุนเป็นจำนวนมากและอย่างต่อเนื่อง
ซึ่งในการลงทุนในเรื่องดังกล่าวจะทำให้บริษัทต้องมีภาระค่าใช้จ่ายในการดำเนินงานที่เพิ่มสูงขึ้นและอาจส่งผลต่อผลการดำเนินงานของบริษัทได้
ในทางกลับกันหากบริษัทไม่มีความสนใจที่จะลงทุนในด้านนี้ก็อาจจะทำให้ศักยภาพในการแข่งขันของบริษัทลดลงน้อยลงและอาจจะส่งผลต่อเนื่องให้บริษัทมีรายได้จากการดำเนินงานลดลง
อย่างไรก็ตาม ในการลงทุนด้านการพัฒนาเทคโนโลยีและบุคลากรในแต่ละครั้ง
บริษัทจะทำการศึกษาวิเคราะห์ถึงความจำเป็นและเหมาะสมก่อนการตัดสินใจลงทุนโดยจะคำนึงถึงผลประโยชน์ที่บริษัทจะได้รับสูงสุด
โดยบริษัทได้จัดตั้งหน่วยงานขึ้นมาทำหน้าที่ติดตามสถานะและทิศทางการแปรเปลี่ยนของตลาดอย่างใกล้ชิด
และได้จัดเก็บข้อมูลการตลาดอย่างต่อเนื่องเพื่อนำมาวิเคราะห์
รวมทั้งยังได้ศึกษาพฤติกรรมของธุรกิจในลักษณะเดียวกันที่ดำเนินอยู่ในต่างประเทศเพื่อมาประเมินความคุ้มค่าและเลือกการลงทุนจัดหาอุปกรณ์ใหม่ๆ
ที่ก่อให้เกิดประโยชน์แก่บริษัทสูงสุด
อีกทั้งบริษัทได้กำหนดเงื่อนไขและระยะเวลาการจัดซื้ออุปกรณ์ต่างๆ
ที่เหมาะสมเพื่อให้สามารถรองรับความต้องการของบริษัทได้อีกทั้งยังพัฒนาความสามารถของบุคลากรให้ก้าวทันเทคโนโลยีอยู่เสมอ
นอกจากนี้
บริษัทยังมีความสัมพันธ์ที่ดีกับสถาบันการเงินหลายแห่งโดยเฉพาะอย่างยิ่งสถาบันการเงินที่ให้การสนับสนุนทางการเงินแก่โครงการขนาดใหญ่ที่บริษัทดำเนินงานอยู่ซึ่งบริษัทไม่ได้ผิดนัดชำระหนี้แต่อย่างใด
บริษัทจึงเชื่อมั่นว่ายังสามารถจัดหาแหล่งเงินกู้ยืมได้เพิ่มเติม
และอาจมีเงินเพิ่มทุนจากการใช้สิทธิตามใบสำคัญแสดงสิทธิที่จำหน่ายไปแล้ว
รวมทั้งภายหลังบริษัทได้รับการปรับลดหนี้ตามแผนฟื้นฟูฯ บริษัทจึงมีภาระจ่ายหนี้และดอกเบี้ยลดลงไป
และส่งผลให้บริษัทมีกระแสเงินสดเหลือเพียงพอที่จะนำไปลงทุนในด้านการพัฒนาเทคโนโลยีได้
จึงทำให้บริษัทสามารถลดข้อจำกัดในเรื่องการลงทุนและสภาพคล่องได้ระดับหนึ่ง

  ความเสี่ยงด้านความเพียงพอของบุคลากร

บริษัทดำเนินธุรกิจด้านการสื่อสารโทรคมนาคม ซึ่งรวมถึงการออกแบบ จำหน่าย ติดตั้ง ซ่อมบำรุง
และให้คำปรึกษาเกี่ยวกับระบบและอุปกรณ์สื่อสารโทรคมนาคม เป็นธุรกิจที่จะต้องมีบุคลากรที่มีความรู้
ความชำนาญ และทักษะเฉพาะด้านอย่างเพียงพอที่จะรองรับปริมาณงานและธุรกิจใหม่ๆ
นอกจากนี้ความก้าวหน้าและการพัฒนาเปลี่ยนแปลงอย่างรวดเร็วของระบบเทคโนโลยีการสื่อสารโทรคมนาคมในยุคปัจจุบันก็เป็นอีกปัจจัยหนึ่งที่ทำให้ผู้ประกอบการธุรกิจสื่อสารโทรคมนาคมต้องพัฒนา
รักษาและสรรหาบุคลากรที่มีศักยภาพไว้อย่างต่อเนื่อง
แต่เนื่องจากบุคลากรที่มีความเชี่ยวชาญและประสบการณ์ในภาคธุรกิจของวิชาชีพดังกล่าวนี้มีปริมาณไม่เพียงพอกับความต้องการ
โดยเฉพาะในภาวะการณ์ของการแข่งขันสูง
จึงเป็นโอกาสให้บุคลากรในภาคธุรกิจนี้มีอัตราการเปลี่ยนงานบ่อยครั้ง
เนื่องจากได้รับข้อเสนอการว่าจ้างงานที่มีความจูงใจสูงจากบริษัทคู่แข่ง
จึงทำให้บริษัทมีความเสี่ยงในด้านความเพียงพอของบุคลากรที่มีคุณภาพ
และอาจได้รับผลกระทบด้านการให้บริการและโอกาสการขยายตัวทางธุรกิจของบริษัท อย่างไรก็ตาม
บริษัทได้เตรียมมาตรการรองรับไว้ เช่น การเลื่อนตำแหน่ง
และการปรับค่าตอบแทนให้เป็นพิเศษสำหรับพนักงานซึ่งมีขีดความสามารถในการปฏิบัติงานสูงมีผลงานดีเด่นเป็นที่ยอมรับ
การหมุนเวียนงานเพื่อเสริมสร้างทักษะและประสบการณ์ในงานด้านอื่นๆ
การพัฒนาศักยภาพของพนักงานเพื่อความก้าวหน้าในสายอาชีพและเพื่อการทดแทนบุคลากรในอนาคต
รวมถึงการออกใบสำคัญแสดงสิทธิให้แก่กรรมการและพนักงานเพื่อสร้างแรงจูงใจในการปฏิบัติงานเป็นต้น
ซึ่งในช่วงเวลาที่ผ่านมาบริษัทยังไม่เคยประสบกับปัญหาด้านการขาดแคลนบุคลากรแต่อย่างใด

1.2 ปัจจัยความเสี่ยงทางการเงิน

 ความเสี่ยงจากการปฏิบัติตามแผนฟื้นฟูกิจการ

บริษัทได้ผิดนัดชำระหนี้ตามสัญญาปรับโครงสร้างหนี้ซึ่งถึงกำหนดชำระในเดือนธันวาคม 2544
และเดือนมิถุนายน 2545 จำนวน 4.0 และ 16.6 ล้านเหรียญสหรัฐ ตามลำดับ และบริษัท จัสมิน
อินเตอร์เนชั่นแนล โอเวอร์ซีส์ จำกัด (JIOC)
ได้ผิดนัดชำระหนี้ตามสัญญาปรับโครงสร้างหนี้ซึ่งถึงกำหนดชำระในเดือนธันวาคม 2544 เป็นจำนวน
22.3 ล้านเหรียญสหรัฐด้วยเช่นกัน อีกทั้งบริษัทและ JIOC
มีผลขาดทุนจากการดำเนินงานและมีผลขาดทุนเกินทุนเป็นจำนวนที่มีสาระสำคัญ
ปัจจัยดังกล่าวทำให้บริษัทและ JIOC ต้องยื่นคำร้องต่อศาลล้มละลายกลางเพื่อขอฟื้นฟูกิจการ
โดยแต่งตั้งให้บริษัท แจ้งวัฒนะ แพลนเนอร์ จำกัด และบริษัท ปากเกร็ด แพลนเนอร์ จำกัด
เป็นผู้ทำแผนของบริษัทและ JIOC ตามลำดับ และเมื่อวันที่ 7 สิงหาคม 2546 และวันที่ 30
กันยายน 2546 ศาลล้มละลายกลางได้มีคำสั่งเห็นชอบด้วยแผนฟื้นฟูฯของบริษัทและ JIOC ตามลำดับ
ซึ่งผลสำเร็จของแผนฟื้นฟูฯของบริษัทขึ้นอยู่กับปัจจัยหลายประการได้แก่
การชำระหนี้และดอกเบี้ยตามแผนฟื้นฟูฯ การเพิ่มทุนจดทะเบียนใหม่จำนวน 48 ล้านหุ้น
การออกหุ้นบุริมสิทธิจำนวนไม่เกิน 20 ล้านหุ้น
และงบการเงินของบริษัทมีมูลค่าสินทรัพย์มากกว่าหนี้สิน
ดังนั้นจึงทำให้บริษัทมีความเสี่ยงในด้านการปฏิบัติตามแผนฟื้นฟูฯ ดังกล่าวให้เกิดผลสำเร็จ
ซึ่งหากบริษัทมีสภาพคล่องไม่เพียงพอหรือไม่สามารถจัดหาเงินทุนมาจ่ายชำระหนี้
และไม่สามารถปฏิบัติตามแผนฟื้นฟูฯ
ได้อาจทำให้บริษัทได้รับผลกระทบจากการถูกเจ้าหนี้ฟ้องล้มละลายและไม่สามารถดำเนินธุรกิจต่อไปได้
อย่างไรก็ตามบริษัทประกอบธุรกิจภายใต้สัญญาระยะยาวและสัมปทานกับหน่วยงานภาครัฐและเอกชน
ซึ่งในช่วงที่ยังไม่มีการแปรสัญญาสัมปทานจะทำให้บริษัทยังคงมีรายได้จากการดำเนินงานอย่างต่อเนื่องและแน่นอน
บริษัทจึงมั่นใจว่าจะสามารถดำเนินการตามแผนฟื้นฟูฯ ได้

  ความเสี่ยงในด้านความสามารถในการจ่ายเงินปันผล

ตามพระราชบัญญัติบริษัทมหาชนจำกัด มาตรา 115
กำหนดห้ามมิให้จ่ายเงินปันผลในกรณีที่บริษัทยังมียอดขาดทุนสะสมอยู่ และจากที่บริษัทและ JIOC
มีผลขาดทุนสะสมติดต่อกันมาตั้งแต่ปี 2540 โดย ณ 31 ธันวาคม 2546
บริษัทมีผลขาดทุนสะสมคงเหลือทั้งสิ้น 916.09 ล้านบาท
ส่งผลให้บริษัทยังไม่สามารถจ่ายเงินปันผลได้จนกว่าผลขาดทุนสะสมจะหมดไป นอกจากนี้
ตามแผนฟื้นฟูกิจการของบริษัทได้ระบุเงื่อนไขการจ่ายปันผลและประโยชน์อื่นใดไว้ว่า
ผู้บริหารแผนไม่มีความประสงค์ที่จะจ่ายเงินปันผลให้แก่ผู้ถือหุ้น
ในระหว่างการดำเนินการตามแผนฟื้นฟูฯ และภายหลังจากวันยกเลิกการฟื้นฟูกิจการ
ให้คณะกรรมการและที่ประชุมผู้ถือหุ้นของบริษัทเป็นผู้พิจารณาอนุมัติการจ่ายเงินปันผลหรือประโยชน์อื่นใดให้แก่ผู้ถือหุ้นตามกฎหมายต่อไป
อย่างไรก็ตาม เนื่องจากปัจจุบันบริษัทยังอยู่ภายใต้แผนฟื้นฟูฯ
และมีภาระที่ต้องจ่ายชำระหนี้ที่คงเหลือตามแผนฟื้นฟูฯ
แต่เนื่องจากบริษัทได้รับปรับลดหนี้ตามแผนฟื้นฟูฯ
และจากกระแสเงินสดที่บริษัทคาดว่าจะได้รับผลกำไรจากธุรกิจโครงการสัมปทานและธุรกิจจากจ้างเหมางานแบบเสร็จ
บริษัทจึงคาดว่ามีกระแสเงินสดเพียงพอที่จะจ่ายชำระหนี้ตามแผนฟื้นฟูฯและหนี้สินระยะยาวอื่น
และจ่ายเงินปันผลให้แก่ผู้ถือหุ้นได้ในอนาคตเมื่อบริษัทมีผลกำไรจากการดำเนินงานและสามารถล้างขาดทุนสะสมหมดไป

  ความเสี่ยงด้านอัตราแลกเปลี่ยน 

ณ วันที่ 31 ธันวาคม 2546
บริษัทและบริษัทย่อยมีหนี้สินที่เป็นเงินตราต่างประเทศสุทธิที่ไม่ได้รับการป้องกันความเสี่ยงจากอัตราแลกเปลี่ยน
ซึ่งสามารถสรุปได้ดังนี้

+---------------+--------------+------------+-----------+-------------+
| สกุลเงิน        | งบการเงินรวม  |            | งบ        |             |
|               |              |            | การเงินเฉพ |             |
|               |              |            | าะของบริษัท |             |
+---------------+--------------+------------+-----------+-------------+
|               | สกุลเงินต่าง    | เทียบเท่า    | สกุลเงินต่าง | เทียบเท่า     |
|               |              |            |           |             |
|               | ประเทศ       | เป็นเงินบาท  | ประเทศ    | เป็นเงินบาท   |
|               |              |            |           |             |
|               |              | (ล้านบาท)   |           | (ล้านบาท)    |
+---------------+--------------+------------+-----------+-------------+
|   เห          | 121 ล้านเหรียญ | 4,808.27   |   -       | -           |
| รียญสหรัฐอเมริกา |              |            |           |             |
+---------------+--------------+------------+-----------+-------------+
|   ยูโร         | 3 ล้านยูโร     | 150.30     |   -       | -           |
+---------------+--------------+------------+-----------+-------------+
|   รวม         |              | 4,958.57   |           | -           |
+---------------+--------------+------------+-----------+-------------+
|   สินทรัพย์รวม   |              | 16,202.77  |           | 9,192.55    |
+---------------+--------------+------------+-----------+-------------+
|   %           |              | 30.60      |           | 0.00        |
|   ต่อสินทรัพย์รวม |              |            |           |             |
+---------------+--------------+------------+-----------+-------------+

หมายเหตุ : อัตราแลกเปลี่ยน ณ 31 ธันวาคม 2546

บริษัทไม่มีรายได้ที่เป็นสกุลเงินตราต่างประเทศ
เว้นแต่เงินที่ได้รับจากการขายเงินลงทุนและเงินปันผลจากการลงทุนในต่างประเทศ
ทำให้บริษัทอาจได้รับผลกระทบจากความเสี่ยงด้านอัตราแลกเปลี่ยน
ในกรณีที่ค่าเงินบาทอ่อนค่าลงเมื่อเทียบกับเงินสกุลต่างๆ
โดยจะส่งผลกระทบต่อกำไรหรือขาดทุนของบริษัทและบริษัทย่อยตามสัดส่วน อย่างไรก็ตาม
ภายหลังจากศาลอนุมัติแผนฟื้นฟูฯ ของบริษัทและ JIOC
มีผลให้บริษัทสามารถปรับหนี้สินที่เป็นเงินตราต่างประเทศของบริษัท และ JIOC
ทั้งหมดเป็นสกุลเงินบาท ทำให้ ณ 31 ธันวาคม 2546
บริษัทและบริษัทย่อยมีหนี้สินที่เป็นเงินตราต่างประเทศ (หนี้เงินกู้ยืมของ JSTC
ซึ่งเป็นบริษัทย่อยและไม่ได้เข้าสู่แผนฟื้นฟูฯ) คงเหลือเพียง 121 ล้านเหรียญสหรัฐอเมริกา และ 3
ล้านยูโรเท่านั้น
ซึ่งจากเหตุการณ์ดังกล่าวทำให้ผลกระทบจากความเสี่ยงด้านอัตราแลกเปลี่ยนที่บริษัทจะได้รับลดน้อยลงไปด้วย
แต่ทั้งนี้ บริษัทก็ยังมีมาตรการในการบริหารความเสี่ยงด้านอัตราแลกเปลี่ยนในระยะสั้น
โดยบริษัทจะซื้ออัตราแลกเปลี่ยนล่วงหน้าในส่วนของหนี้สินที่ครบกำหนดชำระภายใน 6 เดือนไว้

สำหรับความเสี่ยงจากอัตราการแลกเปลี่ยนที่อาจเกิดขึ้นจากการจัดซื้ออุปกรณ์จากต่างประเทศ
และเงินลงทุนในต่างประเทศ บริษัทคาดว่าจะไม่ได้รับผลกระทบจากทั้ง 2 ปัจจัยดังกล่าว เนื่องจาก
ในการจัดซื้ออุปกรณ์ที่มีมูลค่าสูง และใช้ระยะเวลาในการส่งมอบเป็นระยะๆ หรือใช้เวลานาน
ซึ่งบริษัทได้มีการป้องกันความเสี่ยงโดยซื้อเงินตราต่างประเทศล่วงหน้าไว้
ในส่วนของเงินลงทุนในต่างประเทศจะเป็นการลงทุนผ่านบริษัท JIOC
ซึ่งปัจจุบันได้มีการตั้งสำรองผลขาดทุนจากการลดมูลค่าของเงินทุนในบริษัทต่างประเทศทั้งหมดเต็มจำนวนและบันทึกเงินลงทุนดังกล่าวเป็นศูนย์แล้ว

1.3 ปัจจัยความเสี่ยงในด้านการควบคุมการบริหารงานของบริษัท

ในระหว่างที่บริษัทอยู่ภายใต้แผนฟื้นฟูกิจการ อำนาจในการอนุมัติต่างๆ
ที่ต้องได้รับการอนุมัติจากที่ประชุมผู้ถือหุ้นก่อนการเข้าทำรายการใดๆ
อยู่ภายใต้อำนาจอนุมัติของผู้บริหารแผนฯ โดยผู้ถือหุ้นไม่มีสิทธิในการลงมติอนุมัติแต่อย่างใด

1.4 ปัจจัยความเสี่ยงในการลงทุนใบสำคัญแสดงสิทธิที่เกี่ยวกับมูลค่าตามเวลา (Time Value)
ของใบสำคัญแสดงสิทธิ

การคำนวณการเปลี่ยนแปลงราคาการใช้สิทธิตามเงื่อนไขการปรับสิทธิในหนังสือชี้ชวน
คำนึงถึงราคาของหุ้นสามัญ ณ ช่วงเวลาที่มีการปรับสิทธิเท่านั้น โดยไม่ได้คำนึงถึงมูลค่าตามเวลา
(Time Value) ของหุ้นสามัญ
จึงทำให้วิธีการปรับสิทธิดังกล่าวไม่อาจชดเชยสิทธิประโยชน์ของผู้ถือใบสำคัญแสดงสิทธิได้ครบถ้วน